روبيرت ؤپنهايمر

يوليوس روبيرت أوپنهايمر عالم ديال الفيزيك النضرية ميريكاني تزاد ف 22 ف شهر ربعة 1904 ف نويورك ومات ف 18 ف شهر جوج 1967 ف پرينسطون. كيتعتابر هو بات القنبولة الذرية.

ؤپنهايمر تزاد ف فاميلة من أصل يهودي ألماني، و خدا ديپلوم ف الشيمي من جامعة هارڤارد ف 1925، و دوكتورا ف لفيزيك من جامعة ڭوتينڭن ف ألمانيا ف 1927، فين كان قرا تحت لإشراف ديال عالم لفيزيك ماكس بورن. نضمّ من بعد كا باحت ل جامعة كاليفورنيا ف بيركلي، لي خدا فيها منصب ديال أستاد ف 1936. كانو عندو إسهامات كبيرة ف لفيزيك النضرية، سيرتو ف لفيزيك د لكوانطا و لفيزيك النووية، بحال تقريبة د بورن ؤپنهايمر Born-Oppenheimer approximation لي متعلقة ب الدالة لموجية د لموليكيلات. زيادة على لأعمال ديالو على النضرية ديال لإليكطرونات و لپوزيطرونات، لپروصي د ؤپنهايمر فيليپس Oppenheimer-Phillips process ف التدماج النووي nuclesar fusion، و خدمتو معا تلامدو على النضرية د النجوم النيوطرونية، لمحفّرات لكحلة، نضرية لحقل د لكوانطا، و الشعا لكوني.

ف 1942، تعيّط ليه باش يخدم ف مشروع مانهاتن، و عام موراها تعيّن مدير ديال اللابو د لوص ألاموص ف نيو ميكسيكو، لي خدمتو يطوّر أول سلاح نووي. لخبرة لعلمية ديال ؤپنهايمر لعبات دور كبير ف النجاح د لمشروع. ف 16 يوليوز 1945، كان حاضر ل أول تجربة ديال قنبولة درية، و على حساب ما ڭال ف حوارات من بعد، ؤپنهايمر، لي ماكانش كيمارس الديانة ليهودية و كان مهتم ب التقافات الشرقية، ف ديك اللحضة تفكر هاد لمقطع من لكتاب لمقدس د لهندوسيين بهاڭاڤاد ڭيتا:

يلا الشعا ديال ألف شمش تفرڭعو ف السما دقة وحدة، غادي يكونو بحال الروعة ديال الرب لأعظم... دابا ولّيت أنا هوّ لموت، هدّام لعوالم"

هاد لعبارة تشهرات بزاف و ولّات كاتعاود فينما كيتّجبد لموضوع ديال السلاح النووي و لمخاطر ديالو.
 مصادر 


تصنيف:زيادة 1904
تصنيف:وفيات 1967
تصنيف:فيزيسيان
تصنيف:يهود
تصنيف:ناس تزادو ف نيو يورك
تصنيف:مقالات فيها مصدر و 3000 بايت